आजमगढ़ ::जिले में 86.66 फीसद मरीज वैश्विक महामारी कोरोना से जंग जीत चुके हैं | आजमगढ़ लाइव - जीवंत खबरों का आइना ....
Home आजमगढ़ ब्रेकिंग आजमगढ़ ::जिले में 86.66 फीसद मरीज वैश्विक महामारी कोरोना से जंग जीत चुके हैं
आजमगढ़ ::जिले में 86.66 फीसद मरीज वैश्विक महामारी कोरोना से जंग जीत चुके हैं
आज़मगढ़ लाइव 6/22/2020 07:36:00 pm आजमगढ़ , ब्रेकिंग
50 लाख की आबादी वाले जिले में रिकवरी का प्रतिशत काफी संतोषजनक है
आजमगढ़ : कोरोना संक्रमण के उतार-चढ़ाव के बीच सोमवार का दिन जनपदवासियों के लिए राहत भरा रहा। किसी नए व्यक्ति की रिपोर्ट कोरोना पॉजिटिव नहीं आई तो कोई नया मरीज स्वस्थ भी नहीं हुआ। लेकिन अब तक के आंकड़ों के अनुसार लगभग 50 लाख की आबादी वाले जिले में रिकवरी का फीसद काफी संतोषजनक रहा है। 180 कोरोना पॉजिटिव मरीजों के सापेक्ष 156 मरीज यानी 86.66 फीसद मरीज वैश्विक महामारी कोरोना की जंग जीत चुके हैं। जिन्हें उनके घर भेज दिया गया है।
सीएमओ डा. एके मिश्रा ने बताया कि अब तक कुल 180 कोरोना पॉजिटिव मरीज हो गए हैं। वर्तमान समय में 18 सक्रिय केस हैं। कुल 156 मरीज स्वस्थ होकर डिस्चार्ज किए चुके हैं। जबकि छह संक्रमित मरीजों की पहले ही मौत हो चुकी है। कुल 18 सक्रिय केस है, जिसमें 10 मरीज एल-1 अस्पताल महामृत्युंजय डेंटल कालेज इटौरा और छह मरीज एल-3 हॉस्पिटल पीजीआइ चक्रपानपुर में आइसोलेट किए गए हैं। एक कोरोना पॉजिटिव मरीज का बीएचयू और एक का मेडिकल कालेज लखनऊ में इलाज चल रहा है।
सीएमओ ने बताया कि अब तक कुल 4986 जांच रिपोर्ट प्राप्त हुई है। जिसमें कुल 4806 जांच रिपोर्ट निगेटिव और 180 जांच रिपोर्ट पॉजिटिव है। इसी प्रकार 22 जून को 10 सैंपल जांच के लिए एकत्र किए गए है। अब तक कुल 5579 सैंपल जांच के लिए एकत्र किए जा चुके है। जिसमें से 4986 की जांच रिपोर्ट प्राप्त हुई हैं। अभी 593 जांच रिपोर्ट प्रतीक्षारत है।